Annwyl

Rwyf yn ysgrifennu atoch ynglŷn â’r datganiad diweddar gan Arlywydd yr Unol Daleithau yn dweud na wyddai bod gan Brydain Fawr arfau niwclear. Mae hwn yn ddatganiad syfrdanol o ystyried bod cyfranogiad America yn hanfodol ar gyfer llongau tanfor niwclear y DU; mae'r taflegrau ar fwrdd Trident i gyd ar brydles oddi wrth America.

Nid yn unig y mae’r taflegrau ar brydles gan America, ond rhaid i longau tanfor niwclear Prydan ymweld yn gyson â chanolfan Llynges yr UD yn King’s Bay, Georgia ar gyfer cynnal a chadw ac ailarfogi. Rhoddir prawf ar y taflegrau hwythau o dan oruchwyliaeth yr UD yn Cape Canaveral, Florida. Yn ogystal â hynny, darperir llawer o dechnoleg allweddol Trident fel generaduron niwtron, ergydion niwclear, cronfeydd nwy, casys cyrff y taflegrau, systemau llywio, GPS, meddalwedd targedu, gwybodaeth ddisgyrchiannol a systemau mordwyo yn uniongyrchol o Washington.

Mae Llywodraeth y DU wedi mynnu erioed bod llongau tanfor Trident yn ‘weithredol annibynnol’; ymddengys mai’r cwbl a olygir wrth hynny yw eu bod â chriw Prydeinig ac yn derbyn gorchmynion gan Brif Weinidog Prydain. Fodd bynnag, rhaid gofyn y cwestiwn syml: pryd nad yw atalydd niwclear annibynnol yn atalydd niwclear gwirioneddol annibynnol?

Mae’r Arlywydd Trump eisoes wedi tynnu allan o gytundeb y Lluoedd Niwclear Canolradd a’r cytundeb Wybrennau Agored, wedi awgrymu ailgychwyn profion arfau niwclear yr UD, ac yn ymddangos yn benderfynol o ddechrau Rhyfel Oer newydd gyda China, y cwbl yn groes i’n buddiannau ni. Hawdd dychmygu y gallai Trump benderfynu bod y ‘berthynas arbennig’ yn ffaelu, a phe bai’r UD yn atal ei chydweithrediad niwclear gyda’r DU, gwnâi hynny atalydd niwclear y DU yn anweithredol ar amrantiad.

At hynny, mae gan Rwsia bellach daflegryn hypersonig Avangard, a all gludo ergyd niwclear ac sy'n teithio fwy nag 20 gwaith yn gyflymach na sain, hynny yw, 13,560 milltir yr awr (226 milltir y funud). Golygai hynny, pe câi ei lansio o gyffiniau Mosgo wedi'i anelu at Lundain, pellter o tua 1,800 milltir, y cyrhaeddai Lundain mewn llai nag 8 munud. Cyn gynted ag yr amheuid bod taflegryn wedi ei lansio, ni fyddai hyn yn caniatáu llawer o amser i ystyried mewn sefyllfa o argyfwng ... neu pe bai’n gamrybudd, fel sydd wedi digwydd:

* ar y 26ain Medi 1983, pan nododd system loerennau rybudd-cynnar ger Mosgo y lansiwyd un taflegryn Americanaidd, i ddechrau, ac yna pump; ag yntau’n argyhoeddedig na cheid ymosodiad Americanaidd go iawn heb lawer mwy o daflegrau, gwrthododd yr Is-gyrnol Stanislav Petrov lansio taflegrau Rwsiaidd, a pharhau i ddadlau gyda'i uwch-swyddogion mai camrybudd ydoedd, a gadarnhawyd yn y pen draw gan radar ar y ddaear;
* ar y 25ain Ionawr 1995, yr Arlywydd Yeltsin oedd y byd arweinydd cyntaf i weithredu rhybudd niwclear wedi i systemau radar Rwsia ganfod lansiad “taflegryn gelyniaethus”; canfuwyd yn ddiweddarach mai roced ymchwil Norwyaidd ydoedd a ddefnyddid i astudio Gwawl y Gogledd.

Ychydig iawn o amser a fyddai i ymateb pe bai bygythiad yn deillio o daflegrau hypersonig, sy’n cynyddu'r posibilrwydd y gallai camrybudd beri i wladwriaeth – fel y DU – lansio'r hyn y tybiai oedd yn ymosodiad niwclear ymatebol, ond a ddangosid wedyn i fod yn ddefnydd cyntaf diesgus o arfau niwclear.  
  
Gan ystyried pob un o'r uchod, a ydych chi'n credu mai atalydd niwclear Prydain yw’r ffordd orau o amddiffyn ein poblogaeth, ein dinasoedd a’n ffordd o fyw?

Wrth inni agosáu at 75 mlwyddiant bomio Hiroshima a Nagasaki, gobeithiaf y byddai’n well gennych weithio tuag at fyd heb arfau niwclear, trwy gefnogi “Cytundeb y Cenhedloedd Unedig ar Wahardd Arfau Niwclear”. A wnewch chi ymuno â’r mwy na 1,300 o wleidyddion etholedig ledled y byd sy'n cefnogi'r cytundeb hwn a, da chi, llofnodi Addewid Seneddwyr yr Ymgyrch Ryngwladol i Ddiddymu Arfau Niwclear (ICAN) yn <https://pledge.icanw.org/>?

Yr eiddoch yn gywir